b'\n_START_ARTICLE_\nOxford English Dictionary\n_START_PARAGRAPH_\nOxford English Dictionary (OED) on yleisesti merkitt\xc3\xa4vimp\xc3\xa4n\xc3\xa4 pidetty englannin kielen sanakirja. Siin\xc3\xa4 esitet\xc3\xa4\xc3\xa4n sanojen merkitys, \xc3\xa4\xc3\xa4nt\xc3\xa4mys sek\xc3\xa4 etymologia. Teosta julkaisee Oxford University Press, ja ensimm\xc3\xa4inen laitos valmistui vuonna 1928, toinen 1989._NEWLINE_OED:ss\xc3\xa4 sanojen merkitykset on ryhmitelty havaintoaineiston mukaiseen aikaj\xc3\xa4rjestykseen. Monimutkaisissa tapauksissa esitysten rakenne jakautuu lukuisiin eri haaroihin. Sanojen vivahteista esitet\xc3\xa4\xc3\xa4n laaja m\xc3\xa4\xc3\xa4r\xc3\xa4 erilaisista l\xc3\xa4hteist\xc3\xa4 lainattuja esimerkkej\xc3\xa4. L\xc3\xa4hteet vaihtelevat keittokirjoista klassiseen kirjallisuuteen ja televisiol\xc3\xa4hetyksist\xc3\xa4 Internetin uutisryhmiin.\n_START_SECTION_\nHistoria\n_START_PARAGRAPH_\nJames Murray alkoi koota OED:n ensimm\xc3\xa4ist\xc3\xa4 laitosta 1800-luvun lopulla. H\xc3\xa4nen ajatuksenaan oli, ett\xc3\xa4 englannin sanakirja ei ole kenenk\xc3\xa4\xc3\xa4n yksityisen ihmisen tai tietyn aikakauden luomus vaan v\xc3\xa4hitt\xc3\xa4isen kasvun ja kehityksen tulos. OED:n ensimm\xc3\xa4inen laitos valmistui 1928, ja siin\xc3\xa4 oli kymmenen osaa ja yli 414\xc2\xa0000 sanaa. Toinen laitos julkaistiin 1989, ja siin\xc3\xa4 oli yhteens\xc3\xa4 21\xc2\xa0730 sivua ja noin 600\xc2\xa0000 sanaa. Kolmatta laitosta valmistellaan elektronisessa muodossa. Painetun version digitalisoimiseksi palkattiin 150 konekirjoittajan ryhm\xc3\xa4, joka ty\xc3\xb6skenteli puolitoista vuotta Floridassa.'